《朱世同喜雪中得酒出佳篇相谢用韵奉酬》
宋代·吴芾

吾子一布衣，抱道仍怀德。
人呻仰其高，耐寒如松柏。
亦复诮其介，忍穷如铁石。
欲耕且无田，欲住且无宅。
借人茅舍居，破漏无遮幂。
兀坐懒扫除，凝尘常满席。
文章老更成，初不事雕刻。
间为场屋游，往往遭弃掷。
进取既不谐，资身又无策。
敩学三十年，尝作离乡客。
亦岂无六亲，为亲成间隔。
亦欲求知音，无奈俗眼白。
不知何所负，半生罹此厄。
空读万卷书，不得稽古力。
昨朝起开门，雪深平地尺。
极目望四郊，万里如一色。
穷人尽皱眉，共畏寒威逼。
亦大不能堪，君独无戚戚。
危然书窗下，哦诗度朝夕。
我送一壶酒，酒面蛆浮碧。
但可浇愁肠，岂足资欢适。
君乃走长篇，再三叙感激。
笔下有如君，足为人楷式。
勿谓道难行，自古有通塞。
时来会见上通津，莫忧计拙无衣食。

作者简介：吴芾（1104—1183），字明可，号湖山居士，浙江台州府人（现今浙江省台州市仙居县田市吴桥村）人。绍兴二年（1132）进士，官秘书正字，因揭露秦桧卖国专权被罢官。后任监察御史，上疏宋高宗自爱自强、励精图治。